Line Barfod (EL), 2003-10-30:
Jeg håber ligesom andre ordførere, at socialministeren er villig til at dele det her forslag i to, så man kan tage behandlingen af dem hver for sig, da de ikke umiddelbart har noget som helst med hinanden at gøre.
Som andre har været inde på, har også jeg fået en række henvendelser fra flerlingefamilier, og hvis man overhovedet skulle være i tvivl om, at det vil skabe problemer, at man skærer i den økonomi, som mange familier har, så fremgår det tydeligt af de mange henvendelser.
Vi har tidligere i debatten hørt om problemer med at have en bolig, der er stor nok, problemer med at have senge nok, have sko nok, og hvad man ellers har behov for, når man får flere børn på en gang i stedet for at få dem et ad gangen.
Men det, der undrer mig, er, at man for det første går ind her og siger, at man vil finde nogle penge til finansloven.
Det, at man åbenbart vil til at finansiere politiet og den almindelige drift af politiet ved at skære på børnefamilier, synes jeg er en noget underlig sammenhæng, og jeg kan simpelt hen ikke forstå, hvordan man fra regeringens side kan prioritere på den måde.
Jeg håber, at Dansk Folkepartis hemmelige overvejelser må ende med, at Dansk Folkeparti heller ikke kan støtte det, ligesom man i sin tid var imod, at man skulle skære ned over for de ældre for at finansiere politiet - især når man tænker på, at regeringen samtidig lige har foræret Nordsøolien til A.P. Møller og dermed har foræret mange milliarder væk.
Hvis man i stedet havde sørget for at beskatte Nordsøolien på samme måde, som man gør i flere andre lande, jamen så ville der være omkring 7 mia. kr. mere om året
til velfærd.
Så ville vi altså slet ikke behøve at sidde her og spare 16 mio. kr., som ikke er meget på statsbudgettet, men som for den enkelte familie altså betyder en stor nedskæring.
Det, jeg så heller ikke kan forstå, er, at når man laver nogle økonomiske tiltag herinde, så prøver man normalt at pakke det ind i, at det er, fordi man gerne vil ændre folks adfærd, have dem til at opføre sig på en anden måde.
Hvordan er det nu lige, at man lader være med at få flere børn på en gang? Jeg håber, at ministeren vil komme med en anvisning,
så de, der overvejer at bliver forældre fremover, og som nu ikke længere skal have det her flerlingetilskud i lige så høj grad, kan få at vide, hvad de skal gøre for ikke at få
flere børn på en gang
Eller hvad er det, tankegangen fra regeringens side er, når man ønsker at påvirke folks adfærd her?
Jeg håber, at der kommer noget vejledning til borgerne fra regeringens side på det her område.
Der skal i hvert fald ikke herske nogen tvivl om, at Enhedslisten ikke mener, man skal gå ind på den måde og blande sig i, om folk får flere børn eller et barn.
Vi mener, at det er et helt frit valg for familierne, at de skal have muligheden for at få flere børn, hvis det er det, der kommer ud af, at man får en graviditet.
Så er der den anden del af forslaget omkring at prøve at gøre noget for at forebygge de her ulykkelige sager, hvor børn bliver sendt ud af landet.
Vi er helt enige i, at det er et alvorligt problem, og at man skal gøre noget for at hjælpe de børn.
Vi mener især, man skal gøre noget for også at hjælpe dem til at komme tilbage til landet.
Det er klart, at man skal sætte ind med en forebyggende indsats for at prøve at ændre holdningerne hos de familier, der tænker på at sende børn ud af landet.
Men vi forstår simpelt hen ikke regeringens tilgang her.
Den svarer selvfølgelig til, hvad man gør på andre områder: Det hedder straf og tvang.
Vi tror bare ikke så meget på, at straf og tvang virker og slet ikke på de familier, vi taler om her.
Vi er bange for, at de vil se stort på pengene og sende børnene ud af landet alligevel, og det er dybt ulykkeligt for børnene.
Derfor håber vi altså, at det kan lykkes os under de fremtidige forhandlinger at kigge mere på, hvad vi kan gøre af forebyggende tiltag for at forhindre familierne i at sende børnene ud af landet i stedet for at gå ind og straffe dem bagefter.
Dertil kommer så også spørgsmålet om, hvordan man skelner mellem, hvornår der er tale om forældre, der sender børnene ud af landet på genopdragelsesrejser og sender dem tilbage til Somalia osv., kontra hvornår der er tale om, at man lader sine børn komme ud på en dannelsesrejse til andre lande, som jo har været en tradition i mange år blandt mange familier i Danmark uden nogen problemer.
Så derfor er det væsentligt, at vi får kigget nærmere på den del af forslaget. Men som sagt: Den umiddelbare tilgang med straf og tvang kan vi ikke støtte.